Consilierul președintelui american Donald Trump pentru securitate națională, Michael Flynn, a demisionat seara trecută, a anunțat un responsabil cu rang înalt din cadrul administrației de la Washington, scriu agențiile internaționale de presă, citate de Agerpres.

Michael Flynn se află în plin scandal, după ce a mințit cu privire la contactele telefonice avute cu ambasadorul rus în SUA în perioada dinaintea instalării lui Donald Trump la Casa Albă. Generalul în retragere Keith Kellogg, care a fost șef al statului-major al Consiliul Național de Securitate, a fost numit în funcția de consilier prezidențial pentru securitate națională, anunță Reuters.

Liviu Dragnea a avut o întrevedere cu Michael Flynn, în cadrul evenimentelor care pregătesc ceremonia de învestire a președintelui Donald Trump. După întâlnirea cu acesta, Dragnea a explicat ce anume a discutat cu Flynn. „Am discutat despre perspectivele excelente ale parteneriatului strategic dintre România și Statele Unite și despre faptul că securitatea națională și stabilitatea reprezintă doi factori esențiali pentru dezvoltarea și prosperitatea unei națiuni. L-am asigurat că actualul guvern de la București va respecta angajamentul României de a aloca 2% din PIB pentru apărare, iar dânsul mi-a confirmat interesul special al SUA față de România și dorința noii administrații americane de a dezvolta parteneriatul cu țara noastră,” a scris Liviu Dragnea pe facebook.

Liviu Dragnea s-a şi fotografiat alături de Michael Flynn.